Steeds ongewild en ongewilder in stryd om Amerikaanse presidentskap | Maroela Media
Op 9 Augustus 1974 het Richard Nixon die eerste president van Amerika geword wat uit die amp bedank het. Weens die Watergate-skandaal was die Amerikaanse kongres op die punt om Nixon in 'n staat van beskuldiging te plaas en hy het geen ander keuse gehad as om te bedank nie.
Die uitslag van 'n peiling deur Morning Consult, 'n navorsingsinstelling met 'n bewese rekord van politieke peilings, toon vroeër vandeesweek dat 45% van Amerikaners Hillary Clinton se e-posskandaal as 'n erger skandaal as Watergate beskou. Dit is ten spyte daarvan dat haar veldtog en verskeie groot media-instellings reeds herhaaldelik probeer het om dit te onderspeel.
Niemand kan meer ontken dat Clinton se veldtog toenemend deur die een skandaal na die ander gekenmerk word nie. In die nuutste peiling, deur die Washington Post en die ABC-nuusnetwerk, het 60% van Amerikaners aangedui dat hulle 'n afkeur in Clinton het. Slegs 38% van Amerikaners is tevrede met haar.
In 'n gewone presidentsverkiesing sou Clinton vandag, enkele dae voor die verkiesing, reeds afgeskryf gewees het. Die enigste vraag wat na die e-posskandaal, die Benghazi-omstredenheid, die duisende e-posse wat die afgelope tyd deur Wikileaks uitgelek is en haar duur en hoogs omstrede toesprake voor gehore in Wall Street, om slegs enkele voorbeelde te noem, oor sou wees, is met hoeveel persentasiepunte sy die verkiesing sou verloor.
Tog is daar min rede om te glo Clinton gaan verloor. Talle peilings wys die Federale Buro van Ondersoek (FBI) se nuutste ondersoek oor duisende Clinton-eposse, wat op 'n assistent van haar se rekenaar gevind is, tot dusver nog nie 'n uitwerking op Clinton se steunvlakke het nie. Dit kan vergelyk word met die omstrede video van Donald Trump wat onlangs uitgelek het, waarin hy nare goed oor vroue kwytraak. Dié omstrede video het ook nie die verwagte doodskoot aan sy veldtog besorg nie. Beide Trump en Clinton se beeld is lank reeds sodanig besoedel dat dit lyk asof geen skandaal die situasie meer wesenlik kan verander nie.
Oor die afgelope week het die verskil tussen Clinton en Trump in talle peilings gekrimp. Clinton is tans in die meeste peilings met tussen 1% en 5% voor. Enkele peilings toon selfs dat Trump met 1% tot 2% voorloop. Hierdie tendens het egter heelwat te make met kiesers, veral Republikeine en konserwatiewe onafhanklikes, wat kort voor die verkiesing net nie die bitter pil kan sluk om vir Clinton te stem nie en wat deur veral Trump se adjunkkandidaat, die briljante politikus Mike Pence, oortuig word om weer by die Republikeine tuis te kom.
Die realiteit is dat Amerika 'n diep verdeelde samelewing is, waar tussen 90% en 95% van kiesers altyd vir dieselfde politieke party sal stem en baie moeilik daarvan sal afwyk. Hoewel baie Republikeine en konserwatiewe onafhanklikes oor die afgelope paar maande in peilings aangedui het hulle gaan nie vir Trump stem nie, begin hulle egter nou die realiteit aanvaar dat daar nie vir hulle 'n beter alternatief is nie. 'n Sogenaamde vernouing van die gaping in peilings is heeltemal normaal en vind gewoonlik in die laaste dae voor 'n Amerikaanse verkiesing plaas.
Beteken dit nou dat Trump 'n beter kans staan om die verkiesing te wen? Miskien kan die nuutste Clinton-skandaal nog 'n klein uitwerking op die uitslag hê, maar in werklikheid is Trump se kanse vandag nie veel beter as wat dit verlede week of voorverledeweek was nie. 'n Meerderheid van Amerikaners hou niks van Trump of Clinton nie. Die uitslag van die verkiesing gaan dus nie deur enige kandidaat se gewildheid bepaal word nie.
Wat gaan dan die uitslag bepaal? Vroeë stemme word reeds in talle state uitgebring en alles dui daarop dat Clinton se uitstekende strukture op grondvlak reeds vir haar vrugte afwerp. In Trump se guns tel die geweldige entoesiasme van sy ondersteuners. Clinton-ondersteuners is minder entoesiasties.
Die stempersentasie volgende Dinsdag gaan waarskynlik laer as in die afgelope vier verkiesings wees. Die uitslag sal dus bepaal word deur wie die moeite gaan doen om te gaan stem. Hier gaan dit 'n stryd tussen Clinton se goeie strukture en Trump se entoesiastiese ondersteuners wees.
Nie een van hulle is president-materiaal nie. Nou voel hulle hoe dit sou voel om in Suid-Afrika te bly :-).
Hoe lyk dit vir my die meeste van die wereldse hoelui het maar dieselfde streke as z.
Louise ek sal liewers niks se oor ons president nie. Kan jy hom voorstel in 'n debat teen ander partye soos Trump en Clinton in Amerika? "All the continents can fit into Afrika" is een van sy belaglike uitlatings! Hoe dink jy sal hy kan praat oor 'n land se begroting want hy kan nie tel nie? Ek moet se, dis jammer dat goewerneur Mike Pence nie deelgeneem het aan die verkiessing nie – hy sou maklik gewen het.
Trump vir VSA president!!
Mens sal nou regtig sweer dat die VSA niemand beter het om te staan as presidents-kandidaat nie. Altwee van hulle is lagwekkend. Arme Amerika, hulle gaan 'n tweede SA word met 'n nar vir 'n president, wie ook al wen!!